Producţia pentru 2017 este una extrem de slabă în cazul celor trei cei mai importanţi producători de vin din lume. Italia este prima ţară producătoare de vin din lume iar volumul realizat anul acesta a scăzut cu 23%, la 39 de milioane de hectolitri. În Franţa producţia a scăzut cu 19% iar în Spania cu 15%, la 37 şi respectiv 33 de milioane de hectolitri.

În total, volumul de vin produs la nivel mondial este de sub 250 de milioane de hectolitri, cu 8% mai puţin decât anul trecut. O scădere nemaiîntâlnită de la începutul anilor ’60.

Directorul general al Oranizaţiei Internaţionale a Vinului, Jean-Marie Aurand susţine că îngheţul de la începutul anului şi seceta înregistrată peste vară au afectat viile marilor ţări producătoare. Expertul susţine că problemele climatice - îngheţ, ploi dese ori secetă, observate tot mai des în ultimii 20 de ani şi au influenţat puternic viile, calitatea strugurilor dar şi recoltele.

Dar preţul nu ar trebui să explodeze ca urmare a recoltei slabe. La finele lui iulie, în Franţa existau 54 de milioane de hectolitri de vin în stocuri, cu 2,5 milioane de hectolitri în plus faţă de anul 2016, ceea ce ar permite ca cererea de pe piaţă să poată fi onorată.

Potrivit expertului francez, printr-un calcul matematic şi datorită bunelor recolte de anul acesta, cel puţin două ţări ai trebui să câştige teren: Australia şi Africa de Sud unde producţia de vin a crescut cu 6% respectiv 2%. Argentina a realizat aproximativ 12 milioane de hectolitri iar Statele Unite au produs 23 de milioane de hectolitri în 2017.

Pentru 2017, consumul estimat de vin este de 245 de milioane de hectolitri. Fapt foarte rar întâlnit: cifra de producţie şi cea de consum mondial sunt aproape identice. În general există o diferenţă de 25 – 30 milioane de hectolitri din care industriaşii folosesc pentru a produce coniac şi vermut. La acest capitol, există stocuri din anul 2013 – an în care preţul era mic iar volumul mare.